Bloemhof-water: 21 babas in hospitaalArgieffoto Altesaam 21 babas van Bloemhof in Noordwes is sedert verlede week in hospitale opgeneem weens erge diarree nadat hulle glo besmette water ingekry het. Tebogo Lekgethwane, ŉ woordvoerder van die provinsie se departement van gesondheid, het Dinsdag gesê 11 babas word in die Bloemhof-hospitaal behandel en 10 babas is na groter hospitale in Klerksdorp en Christiana oorgeplaas. Sowat 300 mense het die afgelope tyd dokters en klinieke besoek nadat hulle besmette water gedrink het. Die dorp was verlede week ŉ week lank sonder water om die besmetting op te klaar. Lekgethwane het gesê sedert die besmetting opgeklaar is, het die hoeveelheid mense wat diarree ervaar, afgeneem. Daar was ook ŉ vrees vir ŉ cholera-uitbreking in die omgewing. Die Nasionale Instituut vir Oordraagbare Siektes het egter Maandag bevestig dat daar nie ŉ cholera-uitbreking is nie. Altesaam drie babas het reeds weens die waterbesmetting gesterf. – SAPA Lees ook: Stadsbestuurder glo geskors oor Bloemhof-waterbesmetting Bloemhof-water: Dodetal styg tot drie Bloemhof-water: Vyf babas in hospitaal Bloemhof-water: Kind sterf, water getoets